**REFERAT FRA MEDLEMSMØTE 21.11.2019**

Ilseng Pensjonistforening avholdt medlemsmøte i Ilseng Samfunnshus torsdag den 21. november 2019.

Leder Rolv Bråthen kunne ønske 37 personer velkommen til kveldens møte. Han ønsket særskilt velkommen til Bjørn Spellemann, som skulle ta seg av musikk/underholdningen, og til kveldens foredragsholder, Silje Gillund, demenskoordinator i Stange Kommune.

Møtet åpnet med allsangen «De nære ting».

Først gikk ordet til demenskoordinator Silje Gillund. Hun gav en korfattet, men innholdsrik orientering omkring sykdommene som alle bidrar til å gi demens. Av de rundt hundre sykdommene, er det særlig 5 som er årsak til demens.
Hun kunne fortelle at det nå er langt over 80.000 demente i Norge. Dette gjør at mer enn 300.000 nordmenn er direkte eller indirekte berørt. Stange kommune har et ganske godt innarbeidet tilbud til demente, og foredragsholderen er selv den som koordinerer disse. Ta gjerne kontakt med henne. Lurer du på om noen er i ferd med å bli dement, så se etter forandringene hos vedkommende. Legg merke til ting vedkommende var flink til før, men som man nå ikke mestrer. Det er viktig å være der for hverandre. Snakk med og ikke om, svar på spørsmålene, - selv om det samme spørsmålet gjentas.
Silje orienterte om demensteam, om samarbeid med andre organisasjoner, om dagtilbud til ulike grupper, pårørendeskolen, og ikke minst om hva man kan gjøre for å forebygge demens. Silje fikk flere spørsmål, som ble besvart.
Hun høstet stor applaus for foredraget, og ble takket av med en blomst fra lederen.

Lederen redegjorde for noen få andre saker:
- Mottatte takkekort i anledning runde år.
- Invitasjon til Gla’-dans i Åsbygda 7. mars
- Kurs 65+ fra Statens Vegvesen
- Informasjon fra PF.
- Søknad fra Ilseng Samfunnshus om støtte i forbindelse med julegrantenning.
 Vi støtter søknaden.

Leder minnet om Sverigeturen, og om juleavslutningen. Frist for å melde seg på er 5. desember. Kontakt Rolv Bråthen for påmelding.

Kaffepause, loddsalg og trekning gikk unna på vanlig måte til vanlig tidspunkter. Bjørn Spellemann spilte flott musikk, og innimellom ble det også tid til en og annen historie. Forsamlingen ble med på flere allsanger.

Som vanlig hadde vi fått fruktkurv fra Coop Marked, Ilseng, noe vi setter stor pris på.

Før trekningen ble det musikalske avsluttet med allsangen «La oss leve for hverandre».

Etter at gevinstene hadde havnet hos vinnerne, ble møtet avsluttet ca. kl. 21oo.

Neste møte er juleavslutningen den 12.12., hvor vi får besøk av Halvard Olestad samt «Par i Hjerter».

Rolv Bråthen
møtereferent.